Polisieman buite sy huis doodgeskietFoto: SAPD ŉ Polisiebeampte is Saterdagaand voor sy huis in Khayelitsha in Kaapstad doodgeskiet. Die 36-jarige konstabel het glo in ŉ woordewisseling betrokke geraak met rowers voor sy huis in Makhaza waarna hy doodgeskiet is, het brig. Novela Potelwa, polisiewoordvoerder, gesê. Speurders was tot laataand op die toneel om leidrade en bewysstukke bymekaar te maak. Volgens Potelwa was die beampte van diens af tydens die voorval. Die konstabel het by die Strand-landdroshof gewerk. Die polisie het ŉ 72-uur-aksieplan in werking gestel om twee verdagtes wat glo by die moord betrokke was, vas te trek. Die polisie het ŉ beroep op die Khayelitsha-gemeenskap gedoen vir inligting om die verdagtes vas te keer. Lt.genl. Yolisa Matakata, provinsiale polisiekommissaris, het die moord op nog ŉ polisiebeampte ten sterkste veroordeel. Dit volg nadat die 25-jarige konstabel Thobinceba Xhontelo en ŉ vriend ŉ week gelede in Bardale, Mfuleni, vermoor is. Enigiemand met inligting oor die voorvalle word versoek om Stop Misdaad by 0860 10111 te bel.